Od otroštva se je ljubiteljsko ukvarjala s smučanjem. Po njenih besedah si je od nekdaj želela nastopiti na Olimpijskih igrah. Leta 2014 ji je uspelo zadostiti kriterijem in se uvrstiti na veleslalomsko tekmo Zimskih iger v ruskem Sočiju. Nastopala je za Tajsko, domovino svojega očeta, pod imenom Vanessa Vanakorn. Tekmo je končala kot zadnja, z zaostankom 50,1 s za vodilno Tino Maze. Kasneje je Mednarodna smučarska organizacija (FIS) razsodila, da je bila tekma na Krvavcu v Sloveniji, na kateri se je kvalificirala za nastop na igrah, prirejena. Njo, odgovorne slovenske smučarske funkcionarje in svojega delegata je zato kaznovala s suspenzom. Vanessa-Mae se je pritožila na Mednarodno arbitražno sodišče v Lozani, ki je odločitev Mednarodne smučarske organizacije razveljavila.